Internet tarmog‘ida AQSh prezidenti Donald Trampning tarafdorlari va raqiblari o‘rtasidagi mushtlashuv aks etgan video paydo bo‘ldi. Bu haqda Los Angeles Times nashri yozmoqda. Hodisa Kaliforniya shtatining Hantington-Bich shahrida ro‘y bergan. Mushtlashuvga qora niqobli kishining qalampirli balonchadan Trampni qo‘llab-quvvatlash bo‘yicha aksiya tashkilotchisi yuziga sepgani sabab bo‘lgan. To‘qnashuv oqibatida ikki kishi jabrlangan. Jahl otiga mingan odamlar to‘dasini politsiya tarqata olgan. Ular 6 kishini hibsga olgan. Ularning barchasi prezidentga qarshilar guruhidan bo‘lgan. Ta’kidlanishicha, bu Tramp tarafdorlari va raqiblarining ilk to‘qnashuvi emas. Shunga o‘xshash hodisalar uning inauguratsiyasidan beri davom etib keladi.